32005D0717
L 271/48
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 13 октомври 2005 година
за изменение с цел адаптиране към техническия прогрес на приложението към Директива 2002/95/ЕО на Европейския парламент и на Съвета относно ограничението за употреба на определени опасни вещества в електрическото и електронното оборудване
(нотифицирано под номер С(2005) 3754)
(текст от значение за ЕИП)
(2005/717/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2002/95/ЕО на Европейския парламент и на Съвета от 27 януари 2003 г. относно ограничението за употребата на определени опасни вещества в електрическото и електронното оборудване (1), и по-специално, член 5, параграф 1, буква б) от нея,
като има предвид, че:
(1)
Съгласно изискванията на Директива 2002/95/ЕО Комисията трябва да оцени някои опасни вещества, забранени съгласно член 4, параграф 1 от посочената директива.
(2)
Някои материали и компоненти, съдържащи олово, живак, кадмий, шествалентен хром, полибромирани бифенили (PBB) или полибромирани дифенилетери (PBDE), следва да бъдат изключени от забраната, тъй като отстраняването или заместването на тези опасни вещества в тези специфични материали и компоненти е все още непрактично.
(3)
Тъй като оценката на риска от DecaBDE в съответствие с Регламент (ЕИО) № 793/93 на Съвета от 23 март 1993 г. относно оценка и контрол на рисковете от съществуващите вещества (2), води до заключението, че понастоящем няма необходимост от мерки за намаляване на риска за потребителите освен тези, които вече се прилагат, но са необходими допълнителни изследвания, DecaBDE може да бъде изключен до следващо разглеждане от изискванията на член 4, параграф 1 от Директива 2002/95/ЕО. В случай че се появят нови доказателства, които да доведат до различно заключение за оценката на риска, то това решение следва да бъде преразгледано и изменено, ако това се налага. Едновременно с това промишлеността прилага програма за доброволно намаляване на емисиите.
(4)
Обхватът на изключенията от забрана за някои специфични материали или компоненти следва да бъде ограничен с оглед да се постигне постепенно изваждане от употреба на опасни вещества в електрическото и електронното оборудване, при условие че употребата на тези вещества в такива приложения ще може да бъде избегната.
(5)
Съгласно член 5, параграф 1, буква в) от Директива 2002/95/ЕО всяко изключение, фигуриращо в приложението към посочената директива, трябва да бъде предмет на преглед най-малко всеки четири години или четири години след добавянето на нова позиция в списъка с цел заличаване на материали и компоненти на електрическото и електронното оборудване от списъка, ако тяхното отстраняване по пътя на промени на концептуално ниво или тяхното заместване от материали и компоненти, които не изискват които и да са от материалите и веществата, посочени в член 4, параграф 1, са технически или научно възможни, при условие че негативният ефект върху околната среда, здравето и/или безопасността на потребителите, причинен от тяхното заместване, не надхвърля възможните положителни ефекти върху околната среда, здравето и безопасността на потребителите, получени в резултат на това отстраняване или заместване. Следователно прегледът на всяко изключение, предвидено в настоящото решение, ще бъде направен преди 2010 г.
(6)
Съгласно член 5, параграф 2 от Директива 2002/95/ЕО Комисията проведе консултации с производители на електрическо и електронно оборудване, организации, извършващи рециклиране и/или обработка на отпадъците, организации за защита на околната среда и асоциации на работниците и на потребителите и предостави техните коментари на Комитета, създаден по силата на член 18 от Директива 75/442/ЕИО на Съвета от 15 юли 1975 г. относно отпадъците (3) (Комитетът).
(7)
Комисията предостави мерките, предвидени в настоящото решение, за гласуване в комитета, създаден по силата на член 18 от Директива 75/442/ЕИО относно отпадъците на 19 април 2005 г. Нямаше квалифицирано мнозинство в полза на тези мерки. Така в съответствие с процедурата, предвидена в член 18 от Директива 75/442/ЕИО, на 6 юни 2005 г. на Съвета беше предоставено предложение за решение на Съвета. Тъй като на датата, на която изтече периодът, посочен в член 7, параграф 2 от Директива 2002/95/ЕО, Съветът нито прие предложените мерки, нито даде основания да се счита, че им се противопоставя, то в съответствие с член 5, параграф 6 от Решение 1999/468/ЕО на Съвета от 28 юни 1999 г. относно установяване на процедурите за упражняване на изпълнителните правомощия, предоставени на Комисията (4), мерките следва да бъдат приети от Комисията,
ПРИЕ НАСТОЯЩОТО РЕШЕНИЕ:
Член единствен
Приложението към Директива 2002/95/ЕО се изменя в съответствие с приложението към настоящото решение.
Адресати на настоящото решение са държавите-членки.
Съставено в Брюксел на 13 октомври 2005 година.